ערן הדס

ערן הדס (נולד ב-1 בינואר 1976) הוא משורר, עורך שירה, אמן מדיה דיגיטלית, מוציא לאור ואיש היי-טק ישראלי.

ביוגרפיה
הוא מתכנת ומרצה בתחום תרבות הרשת, בעל תואר שני במחשבים מאוניברסיטת בר-אילן (2002), חבר בקבוצת המשוררים גרילה תרבות וקבוצת הנטארט "בנות טיורינג". הוא עוסק בחיבור בין שירה לבין טכנולוגיה, ובין שיתופי הפעולה שלו תוכנה שמחברת שירים על-סמך גלי המח של הכותב, ורובוטית שמראיינת בני-אדם על אנושיות.

שיריו של ערן הדס הופיעו לראשונה בכתב העת "מעין" בשם הבדוי צאלה כץ. לצאלה כץ הורכבה ביוגרפיה דמיונית כמשוררת שכתבה את השיר "סופרפארם" של הדס. בספרו "היום השני" חוקר הספרות ניסים קלדרון מתייחס לשיר כשירה של צאלה כץ וניכר שלא הכיר את ערן הדס כשנכתב הספר.

בהמשך פרסם הדס שני ספרי שירה באינטרנט בגרסת ויקי, את הספר "era" ואת הספר "Heavy Meta". ספרו השלישי, "אנשים שאתה עשוי להכיר", יצא בהוצאת פלונית והוא למעשה מניפולציות ממוחשבות על שיריה כשחלק משירי הספר הם תוצאות החיפוש העולות במנוע החיפוש של גוגל ואחרים הם שירים שחולל מחשב.

ספר שיריו החמישי, "מקש הרווח", מכיל גם אסופה של שיריו מספריו הקודמים. הספר נבחר לספר השנה במספר כתבי-עת ואתרים.

בשנים 2010/2011 היה אוצר-שותף של "גלריה 1024", הגלריה המקוונת העברית הראשונה שהופיעה באתר וואלה!.

הדס השתתף כפרפורמר-משורר בהצגה "גן העדן האבוד", שזכתה בפרס הצגת השנה בפסטיבל עכו בשנת 2014.

בשנת 2016 הקים ביחד עם דניאל עוז את הוצאת הספרים העצמאית "ברחש", המתמחה בספרי שירה וקומיקס.

בשנת 2017 היה הדס אמן-אורח במכון הטכנולוגי של קליפורניה.

בשנת 2019 בנה את התוכנה שיצרה את המילים לשיר הוויראלי "Blue Jeans and Bloody Tears".

ספרו "תאים", שנכתב במסגרת שהות אמן במכון ויצמן, זכה בפרס ברווז הזהב ע"ש דודו גבע לשירה אלטרנטיבית לשנת 2022. מתוך נימוקי השופטים: "הדס כונן נוסח דיגיטלי עברי חלוצי, פרינג'י, קרנבלי וייחודי של שירה ישראלית. הוא גיבש פואטיקה דיגיטלית אוונגרדית המעניקה ארגז כלים אסתטי לדיון פילוסופי ואתי בסוגיות מרתקות של קיברנטיקה ופוסט-אנושיות".

הדס מרצה באוניברסיטת תל אביב וב"בית הספר לאומנויות המילה" בירושלים. הוא חיבר את הפלינדרום "רק פושטק עלוב בולע קטשופ קר".

הדס נשוי לקומיקסאית והמאיירת קרן כץ. הוא מתגורר בדרום תל אביב.

ספרי שירה
כתיבה
 "Heavy Meta" <מקוון> (2009) <בחתימת צאלה כץ>
 "Era?" <מקוון> (2010) <בחתימת צאלה כץ>
 "אנשים שאתה עשוי להכיר" (הוצאה פלונית, 2011)
 "סנטר <מקוון>" (2012)
 "מקש הרווח" (הוצאת מעין, 2013)
 "קוד" (הוצאת פרדס, 2014)
 "עדות" (הוצאת ברחש, 2016)
 "תאים" (הוצאת ברחש, 2021)

עריכה
כל הספרים להלן יצאו לאור בהוצאת ברחש:
 "ארבעים ושתיים", מאת אלה נובק (2016)
 "הלימת מילה", ספר השירה הפלינדרומית הראשון בעברית מאת נעם דובב (2020)
 "כוס, מים", מאת עמית בן-עמי (2020)
 "כְּשֶׁחָשַׁךְ", ספר שירה פלינדרומית מאת נעם דובב (2022)
 "המפלצת תוחלת", מאת נעה שחם (2022)
 "בית בית", מאת זלי גורביץ' (2024)
 "שאפל", מאת נטע לב טוב (2025)

קישורים חיצוניים


 הדף של ערן הדס, באתר אוניברסיטת תל אביב
 ספרו של ערן הדס הווי מטא
 ספר שיריו של ערן הדס "ערה?"






 עינת יקיר, המחשב יודע, באתר בית אבי חי, 15 באוקטובר 2013

 Madhumita Venkataramanan, EEG muse can unlock your inner bard, באתר כתב העת Wired בממלכה המאוחדת, 6 בינואר 2014 
 Soma Das, This Israeli poet made a machine that composes poetry, באתר hindustantimes, 16 בנובמבר 2018 

הערות שוליים

קטגוריה:משוררים ישראלים
קטגוריה:מתכנתים ישראלים
קטגוריה:פעילי אינטרנט ישראלים
קטגוריה:פלינדרומאים ישראלים
קטגוריה:מו"לים ישראלים
קטגוריה:טבעונים ישראלים
קטגוריה:עורכים ספרותיים ישראלים
קטגוריה:חיילי חיל הקשר והתקשוב
קטגוריה:אוטודידקטים ישראלים
קטגוריה:בוגרי אוניברסיטת בר-אילן
קטגוריה:ישראלים שנולדו ב-1976